Craig Breen

**Craig Breen** (2. veebruar 1990 – 13. aprill 2023) oli Iirimaa rallisõitja.

Craig Breen sõitis Fordi (2009–2012), Peugeot’ (2014–2015), Citroëni (2016) ning Hyundai (2019–2021) võistkonnas. M-Sportiga lõi ta käed 2022. aastal, kuid 2023. aastal naasis Hyundaisse. Tema kaardilugejad olid Gareth Roberts (hukkus rallil 2012), Paul Nagel ja James Fulton.

## Karjäär
Craig Breen oli Iiri rallisõitja Ray Breeni poeg. Kardisõiduga hakkas Craig tegelema 1999. aastal Iirimaal, rallit hakkas ta sõitma 2007. aastal, osaledes 2008. aastal Euroopas ka kardisõitudel.

2009. aastal keskendus Breen rallile ning võitis Iirimaa, Suurbritannia ja rahvusvahelise Fiesta Sporting Trophy ralli meistrivõistlused. Seejärel võitis ta Fiesta Sport Trophy International Shootouti ralli ja sõlmis aastase lepingu M-Sportiga. Nende saavutuste eest krooniti Breen Iirimaa aasta nooreks rallisõitjaks ja ta sai Billy Colemani auhinna.

2010. aastal osales Breen Ford Fiesta S2000-ga nii Briti autoralli meistrivõistlustel kui ka Iirimaa asfaldiralli meistrivõistlustel. Samal aastal saavutas ta WRC-sarjas (auroralli maailmameistrivõistlused) Soome rallil üldarvestuses 17. ja Walesi rallil 12. koha.

2011. aastal võistles Breen Ford Fiesta R2 roolis. Ta võitis oma esimese Junior World Rally Championshipi ralli Saksamaal, seejärel tuli esikoht Walesi rallil.

2012. aastal võistles Breen Super 2000 WRC-sarjas Ford Fiesta S2000 roolis. Ta võitis sarja avaetapi Monte Carlos ja oli liider ka pärast teist etappi Rootsis. Sama aasta juunis hukkus Intercontinental Rally Challenge’i viiendal osavõistlusel Targa Florio rallil avariis Breeni kaardilugeja Gareth Roberts.

2013. aastal sõlmisid Breen ja tema kaardilugeja Paul Nagle lepingu Peugeot'ga, et osaleda ERC-sarjas (Euroopa autoralli meistrivõistlused). Breen oli ERC-sarjas edukas, saavutades hooaja jooksul viis poodiumikohta ja kokkuvõttes kolmanda koha, jäädes teisest kohast maha vaid nelja punktiga. Breen võitis oma esimese ERC-sarja ralli Kreekas 2014, sõites Akropolise rallil Peugeot 208 T16-ga.

2016. aastal sõitis Breen Citroën Total World Rally Teamis, startides ka mõnel WRC-rallil, ja saavutas esimese WRC-poodiumikoha Soome rallil, kus ta oli kolmas. Järgmine poodiumikoht tuli 2018. aasta Rootsi rallil, kus ta oli teine. 

Aastatel 2019–2020 startis ta üksikutel WRC-rallidel. Rally Estonial tuli ta 2020. aastal Ott Tänaku järel teiseks.

2021. aasta oktoobris teatati, et Breen liitub M-Sport World Rally Teamiga ja on 2022. aasta hooajal nende esisõitja. Ta osales koos võistkonnakaaslaste Adrien Fourmaux' ja Gus Greensmithiga kõigil 13 etapil. Tema parim koht oli kolmas Monte Carlo rallil.

Kui Breeni kauaaegne kaardilugeja Paul Nagle teatas, et lõpetab karjääri, sai 2022. aastal enne Kataloonia rallit tema kaardilugejaks James Fulton. Oma viimasel WRC-rallil Rootsis (2023) oli Breen Ott Tänaku järel teine. WRC-rallide võite Craig Breen ei saanud, kuid viiel WRC-rallil saavutas ta teise koha.

## Hukkumine
Craig Breen hukkus 33-aastaselt 13. aprillil 2023 Horvaatia ralli testikatsel, kui ta tegi Hyundai i20 N Rally1 roolis avarii. Breeni auto sõitis kohaliku aja järgi kell 12.40 vasakpoolse esiosaga Stari Goluboveci ja Lobori vahelisel teel vastu posti. Breeni vigastused olid surmavad, kaardilugeja James Fulton vigastada ei saanud.

## Viited


## Välislingid
*Breen sattus 12 päeva tagasi peadpööritavasse avariisse Postimees, 13. aprill 2023.
*Craig Breen hukkus Horvaatia MM-ralli eelsel testil err.ee, 13. aprill 2023.
*Rallimaailm kaotas vägeva sõitja. Urmo Aava: Craig Breen oli soe, siiras ja avatud inimene sport.delfi.ee, 14. aprill 2023.